SKRIFTLIG FORESPØRGSEL P-1274/03

af Gabriele Stauner (PPE-DE) til Kommissionen

(27. marts 2003)

Om: Interessekonflikter hos Eurostat

I svaret på min skriftlige forespørgsel P-3742/02(1) nævner Kommissionen en række afgørelser og dokumenter. De skal begrunde, at Eurostat i skikkelse af sin generaldirektør har deltaget i oprettelsen og ledelsen af det private selskab ASBL Eurocost.

Dette firma har været involveret i alvorlige uregelmæssigheder (manipulation af regnskaber, dobbelt og tredobbelt finansiering af projekter, tyveri af IT-udstyr), hvorved der er påført EU-budgettet tab på over 1 mio. EUR.

Kan Kommissionen sende mig kopier af de nævnte afgørelser og dokumenter (SEK(94) 389, SEK(95) 1684 og SEK(98) 1217)?

Ifølge Kommissionens oplysninger var Eurostats generaldirektør også medlem af CESD-Communautaire og stiftende medlem af CESD-Madrid, Lissabon og Rom, hvor han var medlem indtil 2000.

Kan Kommissionen sende mig kopier af de dokumenter, hvormed generaldirektøren har anmodet om disse aktiviteter, eller hvormed Kommissionen har godkendt disse aktiviteter?

Kan Kommissionen for CESD-Communautaire, CESD-Madrid, CESD-Lissabon og CESD-Rom forelægge mig en liste over samtlige betalinger, som disse selskaber har modtaget over EU-budgettet?

Kan Kommissionen anføre alle tilfælde, hvor der er indgået aftaler med disse selskaber uden forudgående udbud, og angive, hvilke beløb der har været tale om i hvert enkelt tilfælde, og hvorfor man har givet afkald på at anvende udbudsproceduren?

(1) EFT C 161 E af 10.7.2003, s. 136.

Svar afgivet på Kommissionens vegne af Pedro Solbes Mira

(7. maj 2003)

Det ærede medlems forespørgsel om at få tilsendt de tre kommissionsdokumenter vil blive behandlet i overensstemmelse med Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(1).

Kommissionen godkendte, at Eurostat fortsat kunne deltage i CESD-COM, men besluttede, at det lidt efter lidt skulle trække sig ud af selskabet. Denne beslutning har betydet, at siden 1997 har ingen Eurostat-embedsmand haft noget at gøre med CESD-COM.

Selskaberne CESD Madrid, Lissabon og Rom blev oprettet efter anmodning fra de statistiske kontorer i de pågældende medlemsstater på basis af erfaringerne fra CESD Paris, som var oprettet af INSEE og Kommissionen (Generaldirektoratet (GD) Eurostat og GD for Udvikling) i begyndelsen af 60'erne, og som viste sig at have positiv indflydelse på fremme af uddannelsen af statistikere og samarbejdet på det statistiske område med udviklingslandene. Generaldirektørerne for de nationale statistiske kontorer i medlemsstaterne som er en del af den offentlige administration var medlemmer af disse selskaber, ligesom generaldirektøren for Eurostat på grund af den centrale rolle, som Eurostat varetager i udviklingen af det europæiske statistiske system og det statistiske samarbejde i almindelighed. CESD-Lissabon blev oprettet i 1990, CESD-Madrid i 1991 og CESD-Rom i 1996. Der blev ikke anmodet om nogen speciel tilladelse til deltagelse i disse selskaber, da man gik ud fra, at de pågældende aktiviteter var underordnet og supplerede aktiviteterne i CESD-COM. Som følge af Kommissionens politik med gradvist at trække sig ud af deltagelsen, trak alle Eurostat-ansatte sig efterhånden tilbage, og denne proces var afsluttet i 2000. Processen fandt sted noget senere end for CESD-COM's vedkommende (afsluttet i 1997), hvilket skyldtes, at de pågældende selskaber skulle omstruktureres, samtidig med at man fortsat skulle sikre et acceptabelt niveau af deltagelse i det statistiske samarbejde med udviklingslandene.

CESD-COM har modtaget støtte fra GD Eurostat, fra det blev oprettet indtil 1999, hvor det for sidste gang fik tildelt et støttebeløb. Generaldirektøren for GD Eurostat, Yves Franchet, var formand for CESD-COM indtil 1995.

Der er ved at blive udarbejdet tabeller over de data, det ærede medlem har anmodet om, og som er anført i de to sidste afsnit af den skriftlige forespørgsel. De vil blive tilsendt, så snart de foreligger.

(1) EFT L 145 af 31.5.2001.